ועדת הפנים ואיכות הסביבה, כנסת 17, פרוטוקול מספר 482, 2008-09-16 11:30

אופיר פינס-פז: בוקר טוב.

אופיר פינס-פז: אני מתכבד לפתוח את הישיבה.

אופיר פינס-פז: אנחנו מדברים באישור הות"ל להגשת תכנית להקמת תחנת כוח פרטית באתר צפית.

אופיר פינס-פז: מדובר בפנייה של ועד הפעולה, שקוראים לעצמם "עמותת תושבים למען איכות חיים במועצה אזורית יואב.

אופיר פינס-פז: אני מציע, יורם, שאולי תציג את התכנית.

אופיר פינס-פז: משרד התשתיות בוודאי יזם את הדבר הזה.

יורם רונדשטיין: משרד התשתיות הכיר בחשיבות של הפרויקט ולכן המליץ בפני השרים הרלוונטיים לקבוע את האתר כפרויקט תשתית לאומית, ולהעביר אותו לקידום במסלול הות"ל כדי לאפשר את השילוב של המתקן הזה מה שיותר מהר במערכת החשמל.

יורם רונדשטיין: כידוע, לשנים הקרובות אנחנו נמצאים במצוקת כושר ייצור וחשוב לנו לשלב מה שיותר אמצעי ייצור במערכת כמה שיותר מוקדם.

יורם רונדשטיין: בנוסף לזה, זה תואם את המדיניות שלנו לשילוב יצרנים פרטיים במערכת החשמל.

יורם רונדשטיין: המדיניות מתכננת לפחות 20% של יצרנים פרטיים.

אופיר פינס-פז: מה אמורה ליצור המדיניות הזאת?

אופיר פינס-פז: חשמל יותר בזול?

יורם רודנשטיין: כן.

יורם רודנשטיין: עד עכשיו, מי שמקיים את תחנות הכוח זה חברת חשמל.

יורם רודנשטיין: אנחנו חשבנו שעל ידי שילוב יצרנים פרטיים נגביר את התחרות ועל ידי כך נאפשר התייעלות של המערכת.

אופיר פינס-פז: התייעלות זה משהו אחר.

אופיר פינס-פז: אני שאלתי לגבי מחיר החשמל.

אופיר פינס-פז: אני מוכן לשים את ראשי שמחיר החשמל לא ירד, גם אם יהיו 40% יצרנים פרטיים והוא אף ימשיך לעלות.

אופיר פינס-פז: אולי זה יכול ליצור התייעלות.

יורם רודנשטיין: התייעלות ותחרות, שמביאה - -

אופיר פינס-פז: איך זה יוצר תחרות?

יורם רודנשטיין: קודם כל, אנחנו מקווים שיציעו את החשמל שלהם לצרכנים.

יורם רודנשטיין: כמובן כדי לשכנע מישהו לקנות מהם ולא מחברת החשמל - -

אופיר פינס-פז: זה לא מחולק לפי אזורים?

יורם רודנשטיין: לא, זה כללי בכל הארץ.

יורם רודנשטיין: הם יצטרכו להציע הנחה מסוימת וכאשר חברת חשמל תראה בפניה מצב שצרכנים גדולים וחשובים לה עשויים לנטוש אותה לטובת היזמים הפרטיים, זה יחייב אותה להתייעל ולהפחית את המחירים.

יורם רודנשטיין: אז אני חושב שברגע שנתחיל להכניס מסה קריטית למערכת החשמל של יצרנים פרטיים - -

אופיר פינס-פז: כמה יש היום?

יורם רודנשטיין: אני מתבייש להגיד אבל מדובר בשברירי אחוזים.

אופיר פינס-פז: למרות שעובדים על זה שנים.

יורם רודנשטיין: נכון.

יורם רודנשטיין: יש סיבות של רגולציה, זאת אומרת, לאפשר להם את רשת הביטחון כדי שיוכלו לפעול.

יורם רודנשטיין: התברר שמערכת הבנקאות לא מוכנה לממן פרויקטים של יזמים פרטיים ללא רשת ביטחון מתאימה ולכן, אנחנו עבדנו והתקנו תקנות בכיוון הזה שמאפשרות רשת ביטחון.

יורם רודנשטיין: התברר שאחרי בדיקות מסוימות עם מערכת הביטחון רשת הביטחון לא הספיקה ולכן עכשיו שיפרנו אותה ועד סוף השנה אנחנו מקווים להשלים את הרגולציה המתוקנת, כך שזה יפתח את - -

אופיר פינס-פז: זה הפרויקט המשמעותי הראשון?

יורם רודנשטיין: יש פרויקט משמעותי נוסף שנקרא "דור-עד", שגם הוא, מסיבות של הרגולציה עדין לא הצליח להתרומם.

אופיר פינס-פז: איפה?

יורם רודנשטיין: הוא כבר אושר והוא ממוקם במתחם קצ"ה באשקלון, בהספק של 800 מגוואט.

אופיר פינס-פז: איך האיראנים הסכימו?

אופיר פינס-פז: תמיד אתם אומרים שקצ"ה זה איראני?

יורם רודנשטיין: פתרו את השאלות המשפטיות האלה.

קריאה: את האחים עופר שואלים את השאלה הזאת.

יורם רודנשטיין: בואו לא ניכנס לפינה הזאת.

יורם רודנשטיין: ..

אופיר פינס-פז: שלא ניכנס חלילה לסיפורי השקשוקה כי נצא מזה בחתיכות.

אופיר פינס-פז: ..

יורם רודנשטיין: לא, בכלל לא, אבל יש איזו שהיא תחרות בין היזמים אז אומרים שקיבלו שם העדפות וכולי.

יורם רודנשטיין: זה הועבר לבג"ץ והוא הכשיר את הנושא אז בואו לא ניכנס לזה.

יורם רודנשטיין: יש כרגע מכשול נוסף שעומד בפני כל היזמים וזה הסכמי הגז.

יורם רודנשטיין: המצרים - -

אופיר פינס-פז: אני הבנתי שהם מסודרים.

אופיר פינס-פז: אם לא יהיה גז יהיה פחם.

יורם רודנשטיין: אני הבנתי שאתה "תומך" בתחנות הפחמיות העתידיות.

אופיר פינס-פז: בדיוק, הבנת.

אופיר פינס-פז: אז הם מבוטחים כי בחוזה שלהם יהיה כתוב שאם אין גז יהיה משהו אחר.

יורם רודנשטיין: זה נושא מאוד רציני.

יורם רודנשטיין: ברמה הכי גבוהה של השר והממשלה אמורים לפתור את זה מול המצרים כי כרגע הם מערימים קשיים מבחינת הרכב החוזה.

יורם רודנשטיין: אני לא רוצה להיכנס לנושאים טכניים כרגע אבל פה מדובר בנושא של סווינג.

יורם רודנשטיין: כידוע, ייצור החשמל עוקב אחרי השיאים והשפל היומיים.

יורם רודנשטיין: באמצע היום צריכים יותר חשמל ובלילה פחות חשמל.

יורם רודנשטיין: לכן, היזמים השונים רוצים שחוזה הגז יאפשר להם לצרוך חשמל כשהם צריכים לייצר בשעות השיא ובלילה, מאחר שיצרני חשמל פרטיים לא יכולים להתחרות עם המחירים הנמוכים של הפחם, הם לא רוצים לייצר בכלל.

יורם רודנשטיין: המצרים אומרים שהם לא מוכנים לאפשר ליזמים את התנודות האלה, הם רוצים שיתחייבו על "פלאט" וכידוע, חוזי הגז מבוססים על "טייק" או "פיי".

יורם רודנשטיין: בכל מקרה, אתה משלם בין אם לקחת את הגז ובין אם לא, וזה מכניס את היצרנים הפרטיים לבעיה.

יורם רודנשטיין: כרגע, זה מונע מהם להתקשר בחוזה גז.

יורם רודנשטיין: את הבעיה הזאת אנחנו מתכוונים לפתור בהקדם ברמה הכי גבוהה.

אופיר פינס-פז: אז כרגע אין לנו חוזה עם מצרים, שמבטיח את הפרויקט.

אופיר פינס-פז: יש הסכם כללי עם מצרים ובהקשר של הפרויקט הספציפי הזה, אני מבין שההסכם לא עונה על הצרכים או שאני לא מבין טוב...

יורם רודנשטין: כרגע אין חוזה בין היזמים למעט "דור-עד", שאולי יש לו חוזה.

יורם רודנשטין: לאחרים כרגע יש בעיה עם הסעיף הזה בחוזה המצרי.

יורם רודנשטין: יש אפשרות שהמצרים יתגמשו או שהממשלה תמצא לזה פתרון אחר.

אופיר פינס-פז: מתי החוזה הזה צריך להתחיל לפעול?

יורם רודנשטיין: אנחנו מעוניינים שהוא יתחיל לפעול כבר ב-2011, שזה כרגע אפשרי אם לא יהיו עיכובים מסוימים.

יורם רודנשטיין: עד אז, אנחנו בטוחים שנפתור את נושא הגז.

אופיר פינס-פז: תודה.

אופיר פינס-פז: משרד הפנים, אפרים שליין, אתה מנהל את הענין של הות"ל.

אופיר פינס-פז: אתה יכול להעיר את עינינו?

אפרים שליין: מדובר בפרויקט שנקרא "תכנית תשתית לאומית 29", תת"ל 29, שמבחינת הליכי התכנון הוועדה לפני מספר חודשים החליטה להודיע בדבר הכנת התכנית.

אפרים שליין: מאז נתנו הנחיות לתסקיר השפעה על הסביבה, התקבל מסמך של תסקיר, הוגשה דרישה להשלמות ונתקבלו השלמות.

אפרים שליין: עובדים על חוות הדעת של היועצים של הות"ל ומתוכנן אחרי החגים דיון בהחלטה האם להעביר את התכנית להערות והשגות הציבור.

אופיר פינס-פז: אבל הבנתי שבכלל לא רציתם להקים את הפרויקט שם אלא בזכרון או משהו?

אפרים שליין: מי זה "אנחנו"?

אופיר פינס-פז: היזמים.

אפרים שליין: אתן קונוטציה כללית על תכנון משק החשמל והיצרנים הפרטיים.

אפרים שליין: לפי ההליכים של משרד התשתיות, יצרן פרטי, כדי לקבל רישיון ייצור מותנה, הוא צריך להוכיח זיקה במקרקעין.

אפרים שליין: לכן, חברת דליה אנרגיה, שבאה עם היוזמה, היא היתה קשורה באזור מעין צבי עם קרקעות של מעין צבי.

אפרים שליין: וכשהם התחילו את התהליך שלהם, אצל עורכי תמ"א 10 לעשות פרה-רולינג על הליכי התכנון מאחר וזה יועד מסלול של ות"ל, שלא עובר במועצה הארצית.

אפרים שליין: ואז היה הליך שבעצם מוביל את החברה אל המיקום שהם בחרו.

אפרים שליין: זה היה הליך מחוץ להליך התכנוני הרגיל וזה היה בחינה של חלופות.

אופיר פינס-פז: מה הזיקה שלהם לקרקע עכשיו?

אפרים שליין: הם יגידו מה הזיקה שלהם לקרקע.

אפרים שליין: יש להם הסכמים.

אפרים שליין: אני יודע שהדיון לא היה מתקיים היום אם לא היו להם זיקה למקרקעין שנמצאים מצפון לתחנת הכוח צופית, ובקשר למיקום, שזו הסוגיה של הדיון אגיד כך - -

אופיר פינס-פז: זה של קיבוץ מסוים?

אופיר פינס-פז: קודם אמרת מעין צבי...

אפרים שליין: מעין צבי זה קיבוץ ומבוא בית"ר זה מושב שיש לו קרקעות באזור השפלה.

אופיר פינס-פז: אז עכשיו הם קשורים למושב.

אופיר פינס-פז: הם עזבו את הקיבוצים ועברו למושבים.

אפרים שליין: מבחינת הליכי התכנון הכלליים אגיד שבהתחלה הם באו עם יוזמה בצפון הארץ, ועלתה השאלה האם תחנה בסדר גודל של 800 מגוואט, שזה סדר גודל גדול, מבחינת מערכת התכנון יש הצדקה שהיא תהיה מדרום למטרופולין או שהיא חייבת להיות מצפון למטרופולין, כי רוב החשמל של מדינת ישראל מיוצר בדרום.

אופיר פינס-פז: שאלה טובה, מה החלטתם?

אפרים שליין: אחרי שהבנו שאין לזה השלכה על מערכת ההולכה, כי חלק מהחשש, עם כל הכבוד ליזמים שמקימים את התחנה בנקודה ספציפית, יש לזה השלכות על מערכת ההולכה.

אפרים שליין: יש הרבה מאוד חקלאים או ציבור שיכול לקבל קווים בלי שהוא יודע על התחנה.

אפרים שליין: אחרי שהיתה חוות דעת מקצועית של משרד התשתיות, שאין למערכת החשמל הארצית חשיבות אם זה יהיה בצפון או בדרום, ניתנה הסכמה לבחון חלופות גם בדרום.

אפרים שליין: נערכה בדיקת חלופות והחלופה הזאת, שהיא צמודת דופן לתחנה קיימת - -

אופיר פינס-פז: למה זה חשוב שהיא תהיה צמודת דופן לתחנה קיימת?

אופיר פינס-פז: להעצים את הפוביה?

אפרים שליין: תחנות הכוח במדינת ישראל ב-10 השנים האחרונות, כולן באוריינטציה של להצמיד תשתיות ולהצמיד את תחנות הכוח לאתרים קיימים, כל עוד יש לזה כושר נשיאה.

אפרים שליין: הרי כל תחנה שאקים בכל מקום, ההשלכה הישירה שלה זה קווי 400, קווים שתופסים פרוזדור של בערך 70 מטר רוחב על פני הרבה מאוד קילומטרים ופוגעים בהרבה מאוד אוכלוסייה שמתחת לקרקע, ובסוגיות נוספות.

אפרים שליין: המדיניות של המועצה הארצית, כולל מה שהיא נדרשת היום, להצביע על אתר נוסף, היא להיכנס לתוך ובצמוד לאתר קיים.

אפרים שליין: ככה זה בחגית, ככה זה באלון תבור וכך זה בגזר וברמת חובב, וכך זה גם במקרה של צפית.

אפרים שליין: לפני כמה שנים המועצה הארצית אישרה תוספת לאתר צפית, שהוא אתר קיים בטורבינות גז והיום התוספת הזאת היא בזיקה נוספת לתחנה שחברת חשמל מקימה מצפון לאתר צפית, כך שזה תואם את המדיניות הארצית עד כה, של היצמדות לאתרים קיימים.

אופיר פינס-פז: תודה.

אופיר פינס-פז: רני טריינין, ראש המועצה האזורית יואב, בבקשה.

רני טריינין: בוקר טוב לכולם.

רני טריינין: הנושא הזה מלווה אותנו כבר מספר שנים, עוד הרבה לפני שהייתי ראש מועצה ואני כבר לא מעט שנים ראש מועצה.

רני טריינין: מאחר ויש במקום מאז ומעולם שני דברים מרכזיים - -

אופיר פינס-פז: היית בעד הענין הזה?

רני טריינין: מיד אגיד.

רני טריינין: מאז ומעולם יש תחנת מיתוג עם תחנת ייצור בחירום, ומאוחר יותר חברת חשמל עיבתה את המקום לתחנה גזית, שאנחנו בהחלט הסכמנו לה.

רני טריינין: בתחום המועצה יש שטח שסטטוטורית מוגדר כשטח לתשתיות לאומיות, שדורש החלטה או ייעוץ של מליאת המועצה באשר לכל תכנית מפורטת שתוגש על השטח הזה.

רני טריינין: דליה אנרגיה פנו אלינו לפני כחצי שנה בערך, או קצת יותר, בהקשר ליזמות להקים על השטח של מבוא בית"ר, שהוא שטח שנמצא צמוד דופן צפונית לתחנה הקיימת.

רני טריינין: אגב, השטח שחברת חשמל היו לה תכניות וחלופות מעת לעת להתרחב לכיוון ההוא, ובסופו של דבר הם בחרו להתרחב בתוך החצר הקיימת בלי להזדקק לשטח נוסף.

רני טריינין: אנחנו, כמועצה, נדרשנו לסוגיה.

רני טריינין: אנחנו בהחלט למדנו, לומדים, נפגשנו לא מעט עם נציגי דליה אנרגיה, נפגשנו עם ועד הפעולה שיושבים פה נציגיו, עם קיבוץ כפר מנחם.

רני טריינין: מליאת המועצה עסקה בזה ב-3 ישיבות שלמות וכמובן - -

אופיר פינס-פז: נפגשתם עם המשרד להגנת הסביבה למשל?

רני טריינין: עם המשרד להגנת הסביבה לא היתה לנו פגישה באופן ישיר.

רני טריינין: היו התייעצויות עם הות"ל וגם לקחנו מומחים לכל מה שקשור ליועץ סביבתי, יועץ לאיכות סביבה, אלדד שרוני הוא משרד די מפורסם ומקובל.

רני טריינין: כמו כן, מי שמייצג אותנו בכל הנושא זה הוא איגוד ערים לאיכות הסביבה באשקלון, שאנחנו חלק ממנו וכידוע, איגוד ערים לאיכות הסביבה אשקלון עוסק בנושא תחנות כוח ובפרט בתחנה הפחמית באשקלון היום, שאנחנו מתנגדים לה.

רני טריינין: כך שהתחום ידוע.

רני טריינין: הכי נוח לי לצטט, ואם ירצו אני גם יכול להפיץ החלטה מסודרת של מליאת המועצה מה-11 לספטמבר.

אופיר פינס-פז: תן את השורה האחרונה שלה.

רני טריינין: השורה התחתונה היא שאנחנו מתנגדים לתכנית בשל הסכנה הבריאותית שנובעת מחוסר יכולת למניעת זיהום אוויר בהפעלת חירום בסולר, בהיעדר מנגנוני אכיפה ושליטה מספקים.

רני טריינין: למועצה יש ספק במהימנות אספקת הגז לאורך זמן, וזה גם הועלה פה קודם בסקירה של קודמי.

רני טריינין: כמו כן, לא שוכנענו שנעשה תכנון ארצי מקיף ונדונו כל החלופות בהתאם.

אופיר פינס-פז: זה לא קשור לזה שקבעתי את הישיבה הזאת?

רני טריינין: לא, זאת היתה הפתעה וזה שיבש לי את כל לוח הזמנים.

רני טריינין: יחד עם זאת, המועצה תשוב ותדון בעמדתה בכפוף לתנאים הבאים, ופה זה העיקר.

רני טריינין: התנאים הם הגדרות בעזרת ייעוץ מקצועי של פרמטרים עליונים לגבי שינוי בתקני איכות סביבה, בדגש על זיהום אוויר ורעש כתוצאה מפעולות תחנות הכוח, כי לדעתנו אין פה כרגע הגדרה בנושא הזה.

רני טריינין: הבטחה של ניטור רציף בכל שנות קיום התחנה על ידי גורם מקצועי ובלתי תלוי, שבהחלט ייתן לנו את היכולת.

רני טריינין: בהמשך לזה, הבטחת הפסקה של פעולת התחנה במקרה של חריגה מהספים המוגדרים שיקבעו.

רני טריינין: דבר אחרון שאנחנו מבקשים זה קיום סקר אפידמיולוגי, כפי שהדברים היו בתחנת הכוח הפחמית.

רני טריינין: נראה לנו שנושא בריאות הציבור הוא נושא חשוב.

רני טריינין: אלה התנאים שנהיה מוכנים לשוב ולדון - -

אופיר פינס-פז: זו פעם ראשונה שקיבלתם החלטות בקשר לפרויקט?

רני טריינין: כן, לא היו החלטות בעבר.

אופיר פינס-פז: איתן, בבקשה.

איתן מאיר: היות והוזמנתי לפה, אני מניח שיש מי שרוצה להשמיע את הטענה ואני אדרש להשיב.

אופיר פינס-פז: ביקשת לדבר.

איתן מאיר: נכון, אבל אני אדבר אחרי שאדע מה הטענות.

אופיר פינס-פז: מי אמר שיש טענות?

אופיר פינס-פז: אנחנו מבררים את הדברים.

איתן מאיר: ברשות היושב ראש, אחרי שאשמע את הדברים אגיב עליהם.

אופיר פינס-פז: בסדר גמור.

אופיר פינס-פז: עמותת תושבים למען החיים ביואב.

אופיר פינס-פז: מי הנציג שלכם?

אמיר פלג: אנחנו ביקשנו וקיבלנו אישור להציג מצגת קצרה.

אמיר פלג: הקמנו עמותה שנקראת, כפי שהצגת, למען איכות החיים ביואב, הרקע למאבק שלנו נמשך 5 חודשים, מהיום בו גילינו מה מתרחש, חוסר בתכנית אסטרטגית לתשתיות אנרגיה בישראל, שהוצג פה במילה, לחץ כבד להקמת תחנות כוח, שגם על זה דיברו ועל יזמים פרטיים ששואפים בצדק, אני לא מאשים אותם, להקים תחנות איפה שהם רוצים, ודליה אנרגיה שהגיעה אלינו מאזור מעין צבי.

אמיר פלג: המצב קיים בכפר מנחם והסביבה.

אמיר פלג: חשוב מאוד שאנשים יראו את זה, ככה זה נראה מ-google earth, זאת התחנה הקיימת לפני הרחבתה.

אמיר פלג: קיבוץ כפר מנחם פה, בית ספר תיכון צפית שמונה 780 תלמידים, ז'-י"ב עם פנימייה פה, וההרחבה, פה זה בשלבי הרחבה והיום כבר גרות פה קרוב ל-60 משפחות, בדרך ל-150.

אמיר פלג: טווח הקו הצהוב הוא 2 ק"מ מהתחנה הקיימת.

אמיר פלג: התחנה המתוכננת אמורה לקום פה, באזור מצפון, ככה זה נראה - -

אופיר פינס-פז: אז היא לא מצמצמת את המרחק?

אמיר פלג: היא מצמצמת את המרחק ב-500 מטר, ותכף תראה את המרחקים בדיוק.

אמיר פלג: זאת תמונה מהגן הלאומי תל-צפית, זאת טורבינת הגז של חברת חשמל.

אמיר פלג: פה זה איזור המיתוג, התחנה זאת הוקמה בשנת 1979, היא קיבלה אישור והתחילה כתחנת מיתוג שמקבלת קו ומוציאה שניים.

אמיר פלג: שום תחנת חשמל לא היתה מתוכננת שם ועם השנים, זה סלאמי הפוך.

אמיר פלג: נוסף ונוסף ועכשיו זה הופך להיות 500 מגוואט, אם אני לא טועה.

אמיר פלג: מה שרואים ברקע זה את קיבוץ כפר מנחם.

אמיר פלג: זאת עוד תמונה של החלק היותר דרומי, יש פה שתי טורבינות ומיכלי הסולר.

אמיר פלג: פה רואים את בתי ההרחבה בתצלום תקריב, והקיבוץ מצד ימין עם בית הספר.

אמיר פלג: ככה נראה גן לאומי צפית, רואים את הטורבינה.

אמיר פלג: התחנה החדשה תהיה בצד ימין.

אמיר פלג: מה גילינו כתושבי המועצה האזורית, וזה חשוב לי כנציגי התושבים מהמועצה להגיד: גילינו שהולך לקום הדבר הזה מתחת לאף שלנו.

אמיר פלג: זה דבר ממדיה של דליה, ככה זה אמור להיראות במחזור המשולב הסופי, מבנה קירור גדול, ארובות של 60,70 מטר, כל פעם המספרים משתנים ואני מבין גם למה ולא ניכנס לזה.

אמיר פלג: זאת תמונה שמייצגת את צריכת החשמל, היצע וביקוש.

אמיר פלג: הביקוש הגדול פה והדרישה הנמוכה פה.

אמיר פלג: הצפון והדרום מייצרים הרבה מאוד חשמל בשביל המרכז.

אמיר פלג: כשעומדים על תל צפית ככה זה נראה - -

אופיר פינס-פז: עד לאחרונה הייתם תושבים של המרכז.

אמיר פלג: לא, אני חושב שרובנו לא.

אופיר פינס-פז: אז זה סתם ניחוש לא מוצלח...

אמיר פלג: כשעומדים על תל צפית למעלה ומסתכלים, ואת זה לקחתי מהתסקיר או מהמצגת של דליה.

אמיר פלג: אפשר לראות את התחנה הקיימת ואפשר לראות את שתי האופציות שהוצעו באזור: 1.

אמיר פלג: תחנה שלא התקבלה שנקראת "אופציית כפר מנחם", שהיא במרחק של כמה מאות מטר, והדבר הזה פה, מסמל את התחנה החדשה.

אמיר פלג: תכף נראה שבתסקיר זה לא נמצא במקום הנכון.

אמיר פלג: טווחים מהתחנה, הנה הם בשבילך.

אמיר פלג: למי שלא מכיר, קילומטר וחצי מבית הספר, מבתי קיבוץ כפר מנחם 1.3 קילומטר, מהרחבת הקיבוץ 1.6 קילומטר, מהגן הלאומי והיער בסביבות חצי קילומטר.

אמיר פלג: התחנה הקיימת מתרחבת למשהו גדול ובעצם אנחנו בתחושה שרומסים לנו ברגל גסה גם את איכות האוויר, גם את השקט בסביבה וכל הטענה של צמוד דופן, בסופו של יום אפשר גם להצמיד פיל לזבוב, וזה מה שקורה בתכנון המקורי.

אמיר פלג: לקחו תחנת מיתוג ומצמידים לה משהו על הדרך, אבל אפשר להצמיד גם עוד 50 תחנות בעתיד כי הכל צמוד דופן, ומי שבסוף משלם את המחיר זה אנחנו.

אמיר פלג: אנחנו לא הכרנו את התהליך ולא היה לנו אף נציג בשום ישיבה של הות"ל, לא בקונגרס של סיור שטחים.

אמיר פלג: זה תהליך שמבחינתנו נוהל בצורה לא תקינה.

אמיר פלג: הקמנו את העמותה ואנחנו אחרי 5 חודשי פעילות אינטנסיבית והתמקדנו ב-3 דברים: 1.

אמיר פלג: נושא הזיהום, שזה בעצם הקמה של מיזם מזהם.

אמיר פלג: תכף נראה שגז גם מזהם, במקום מזוהם לאורך שנים.

אמיר פלג: 2.

אמיר פלג: נושא הרעש.

אמיר פלג: כבר עכשיו, על פי הסקר, הוא על גבול התקן, כשמודדים רק את התחנה החדשה.

אמיר פלג: 3.

אמיר פלג: הסביבה עם פגיעה סביבתית אנושה.

אמיר פלג: הנה תסקיר הסביבה, הוא 327 עמודים, הוא נראה מאוד מקצועי ואנחנו יודעים שעשה אותו משרד מאוד גדול.

אמיר פלג: בעיקרון, יכול להיות שרק הות"ל יקרא אותו, אבל אנחנו החלטנו לקרוא אותו בעצמנו כי הוא מסמך שבדרך כלל מרגיע ומשתיק את ההתנגדויות.

אמיר פלג: קראו אותו 3 אנשים שונים משלנו לעומק, ויש לנו אותו פה, בתיק.

אמיר פלג: הנה התמצית שלו, יחד עם המומחה של המועצה אלדד שרוני.

אמיר פלג: לפני שאני מראה את מסקנות התסקיר יש כמה שורות על כל דבר.

אמיר פלג: הנה משבר הגז, ויש פה ציטוט של מנכ"ל דליה אנרגיה שיושב אתנו.

אמיר פלג: אין ספקית גז שמוכנה לקבל את תנאי הממשלה.

אמיר פלג: העולם נכנס למשבר גז.

אמיר פלג: אנחנו אחרי מחקר יחסית מאוד מעמיק, יש פה כתבות שונות מדה-מרקר, יש פה כתבה של אבי בראלי, מומחה האנרגיה של דה-מרקר.

אמיר פלג: אפשר לראות שהקימו צינור גז בארץ שלא מצליח לספק את הכמות הנדרשת, יצטרכו עוד צינור.

אמיר פלג: האופוזיציה המצרית מסרבת להמשיך לספק גז במחירים כאלה, ואני לא אכנס לכל הדברים.

אמיר פלג: בגדול, הגז המועט שיש לנו בארץ עומד להיגמר ב-2014.

אמיר פלג: מי שרוצה, אראה לו את הכתבה הזאת בנפרד.

אופיר פינס-פז: אז אתה אומר שמתחילים בגז וגומרים בפחם?

אמיר פלג: בסולר.

אמיר פלג: כל יצרן פרטי, מעל 100 מגוואט, מחויב שיהיה לו גנראטור דלקי.

אמיר פלג: זה הגנראטור.

אמיר פלג: זאת אומרת, שביום הדין, ותכף אראה מתי יום הדין יכול לקרות, מסיבות שונות ומשונות הוא מוכן ויש לו סולר ל-100,200 שעות עבודה בכוח מלא, והמשאיות יכולות להביא סולר.

אמיר פלג: יהיו שם מיכלים ענקיים, לא ניכנס לכמויות ולמספרים.

אמיר פלג: אופציית הסולר, זה החוק של מדינת ישראל מתוך האתר של משרד התשתיות, מתי מותר להפעיל את התחנה על הסולר, ב-3 מקרים: 1.

אמיר פלג: כשמערכת הגז לא תהיה מסוגלת לספק את הגז בכמות ובלחץ הנדרשים - -

אופיר פינס-פז: זה חוק?

אמיר פלג: זה מתוך תקנות משרד התשתיות.

אמיר פלג: יכול להיות שזה לא חוק, אני לוקח את דבריי בחזרה.

אופיר פינס-פז: יורם, מה זה התקנות האלה?

קריאה: זה תקנות של יצרן חשמל פרטי מתוך האתר של משרד התשתיות.

אופיר פינס-פז: זה חקיקת משנה.

אמיר פלג: הדבר השני זה בשעת דחק או תקלה במערכת הגז.

אמיר פלג: אגב, "שעת דחק", אפשר להגדיר אותה להרבה כיוונים, היא לא מוגדרת, ובשעת חירום ביטחונית ולא ניכנס לזה.

אמיר פלג: גז לא מזהם, זה המשפט שאנחנו מקבלים בכל מקום.

אמיר פלג: אני אגיד שוב שכולנו בעד גז, השאלה איפה.

אופיר פינס-פז: גז מזהם פחות.

אמיר פלג: הנה מספרים מתוך מאמר של האקולוגית דוקטור איילה תמרי - -

אופיר פינס-פז: מי אמר שגז לא מזהם?

אמיר פלג: זו התשובה הראשונה שאתה מקבל בכל מקום, ולכן עשינו את העבודה בשביל האנשים האחרים.

אמיר פלג: פה מדובר על קילוואט לשעה מיוצר והמשמעות היא שמי שלא מכיר, פחמן דו-חמצני זה החור באוזון, ואפשר לראות שגז טבעי מייצר התחממות גלובאלית ובהמשך, כמובן שמזה נובעים עוד דברים.

אופיר פינס-פז: מה השורה התחתונה?

אופיר פינס-פז: זמנך עבר.

אמיר פלג: עוד שתי דקות ואני מסיים.

אמיר פלג: תקציר לתסקיר הסביבה בשביל מי שלא קרא: זיהום בית ספר צפית, מבנה מסוג א', הכי רגיש מתוך כל המבנים, לא הוזכר בתסקיר.

אמיר פלג: רוחות – 50% מהרוחות בקיץ באות לתוך כפר מנחם.

אמיר פלג: 25% מהרוחות במשך השנה מגיעות לכפר מנחם, רוחות איטיות שמביאות זיהום בניגוד לכל מה שנאמר לנו.

אמיר פלג: אין מדידות לילה, יש תוצאות מאוד מוזרות מול המודל, אין סקר בריאות, והתקנים הגבוהים בארץ שלא היו מתאפשרים במדינות אירופאיות, מביאות לתרחיש של סולר מעל 80% זיהום.

אמיר פלג: חברת חשמל היום חורגת מהמספרים שהציגה, ואף אחד לא מנטר ואף אחד לא מעניש אותם, ועכשיו מנסים להגיד לנו שזה מה שיקרה לנו.

אמיר פלג: בנושא רעש יש הרבה אי בהירות ויש פה פעולות חריגות.

אמיר פלג: מתחילים על התקן, Db(A) אחד מתחת.

אמיר פלג: יש פה פעולות חריגות, 1300 מטר מהבית שלנו, של נישוף והפחתת לחץ קיטור, כאשר לעמוד מעל F15 שממריא, למי שרוצה לאפס את המספרים, זה פחות רועש.

אמיר פלג: מועכים את תמ"א 35, כיעור הנוף, פגיעה באזור גדוש ארכיאולוגיה.

אמיר פלג: ואגב, הנה תמונה מתוך התסקיר, מה שמסומן בחום זה השטח שאמורה לקום עליו התחנה בתוך התסקיר.

אמיר פלג: התחנה מוצגת איפה שהתחנה היום של חברת חשמל.

אמיר פלג: זאת אומרת, אני לא יודע אם זה מכוון, אבל גם בתסקיר יש כל מיני דברים מטעים.

אמיר פלג: הדבר הזה משיק לבתים.

אופיר פינס-פז: תודה רבה.

איתן מאיר: נאמר כאן שהמדינה החליטה לפתוח את משק החשמל ליצרנים פרטיים במטרה להגדיל את כושר הייצור של החשמל, שהוא חסר.

איתן מאיר: רק לסבר את האוזן, זה לא נתונים שלי, 3000 מגוואט חסרים במדינה, וזה איום די אופרטיבי בטווח של השנים הקרובות.

איתן מאיר: המדינה רואה בפרויקט של דליה אנרגיות בצפית פרויקט לאומי ונתנה לה רישיון זמני, הסמיכה אותה להיכנס לתהליך של ות"ל, שאנחנו נמצאים בעיצומו.

איתן מאיר: שמעת את הדברים מטעם נציג ות"ל.

איתן מאיר: אנחנו עתידים לייצר, בשלב ראשון, 5% מכלל תצרוכת החשמל במדינה ובהמשך 8%.

איתן מאיר: קבוצת יזמים, בהתאם למה שהמדינה הגדירה, מתארגנת כדי להקים תחנת כוח.

איתן מאיר: הולכת לעשות את זה, כמו שנאמר כאן, באזור של מעין צבי ומכאן השם "דליה", שם מוצאו של נחל דליה.

איתן מאיר: באה המדינה ואומרת להם: חברים יקרים, לא פה.

איתן מאיר: זה לא המקום, שמבחינת המדינה, רוצים שתקימו תחנת כוח.

איתן מאיר: באים היזמים ואומרים למשרד הפנים, לות"ל, תגידו לנו איפה?

איתן מאיר: עושים עבודה יסודית, יש חומר מפה ועד להודעה חדשה, 5 אתרים באזור המדובר ומתוכם אומרים לדליה אנרגיה: אתם פה.

איתן מאיר: מצביעים על משבצת קרקע.

איתן מאיר: משבצת הקרקע הזאת מופיעה בתכנית המקורית כמתקן אנרגיה.

איתן מאיר: משבצת הקרקע הזאת נבחרה מ-3 סיבות על פי הות"ל: 1.

איתן מאיר: צמוד דופן לתחנת כוח.

איתן מאיר: צמוד דופן או בשני אתרים נפרדים באותו אזור, נדמה לי שהסיבה ברורה.

איתן מאיר: 2.

איתן מאיר: צינור הגז של מדינת ישראל מגיע לשם.

איתן מאיר: 3.

איתן מאיר: צומת קווי ה-400 שאליו צריך להתחבר נמצא שם.

איתן מאיר: רק כדי לסבר את האוזן, אותם יזמים פרטיים שהלכו להקים את תחנת הכוח בדליה השקיעו כסף, אמנם כסף מינורי.

איתן מאיר: אותם יזמים פרטיים היום בצפית הם בהשקעה של מעל 7.5 מיליון שקל, כי צריך לקנות זכויות בקרקע, וצריך לעשות בדיקות מבדיקות שונות ולשכור יועצים וכולי, והכל בהתאם להנחיה.

איתן מאיר: אמר ידידי רני, שאנחנו, מיוזמתנו אמרנו שנעביר לכם את התסקיר עוד לפני שהעברנו לות"ל.

איתן מאיר: המועצה האזורית שכרה יועץ במיוחד, והוא ישב אתנו.

איתן מאיר: את ההערות שלו קיבלנו והכנסנו לתסקיר.

איתן מאיר: את התסקיר הזה הגשנו לות"ל.

איתן מאיר: מה אנחנו הולכים לייצר?

איתן מאיר: אני לא רוצה להיכנס לויכוח אם גז כן מלכלך או לא.

איתן מאיר: דבר אחד בטוח, תחנת הפחם באשקלון צמודה להיקף תושבים הרבה יותר גדול, כשמדינת ישראל באה ואמרה: אנחנו רוצים שהוא יהיה כאן.

איתן מאיר: אני טוען, דרך אגב, שאם יבדקו טוב, תחנת הכוח הפחמית באשקלון משפיעה על מועצה אזורית יואב יותר מאשר תחנת הכוח הזאת, שעליה אנחנו מדברים.

אופיר פינס-פז: אנחנו גם נאבקים בה.

איתן מאיר: נכון, אבל זאת תחנה פחמית, ומדינת ישראל אמרה: אנחנו רוצים תחנה על גז.

איתן מאיר: אני רוצה להסיר את הענין של הסולר, פעם אחת ולתמיד.

איתן מאיר: אנחנו מקדמים תחנת כוח בות"ל, שהיא מונעת בגז.

איתן מאיר: אני מניח, אני לא יודע, שההיתרים שנקבל יאמרו אי אלו דברים לגבי איך שאנחנו צריכים להפעיל את תחנת הכוח.

איתן מאיר: יש לנו עונש, חוץ משאר העונשים, שמדינת ישראל מחייבת אותנו להחזיק מכלי סולר לשעת חירום.

איתן מאיר: אם אתה יכול לעזור לי להיפטר מהם, מחר בבוקר אני נפטר מהם כי זה עולה לי הון עתק.

אופיר פינס-פז: אתה עבדת בבירוקרטיה ואתה הטלת אין סוף דברים על אחרים.

אופיר פינס-פז: עכשיו תקבל את העונש.

אופיר פינס-פז: ..

איתן מאיר: אני עבדתי בבירוקרטיה תחת הנהגתך, בין הייתר.

איתן מאיר: אני עמדתי בדרישה שלך - -

אופיר פינס-פז: אני מסכים אתך, אבל עכשיו אתה עומד מהצד השני.

איתן מאיר: שלא נדע מצרות, איך אתם נראים מהצד השני.

איתן מאיר: לכן, לנו אין שום כוונה להפעיל תחנת כוח בסולר.

איתן מאיר: מבחינתנו זה כוח.

איתן מאיר: אני רוצה להגיד משהו לגבי התושבים, כי הם לא האויבים שלי, הם לא האויבים של דליה אנרגיה ואני רוצה להגיד משהו לגבי הדרישות וגם לגבי המועצה האזורית, עם רני עוד לא יצא לי לדבר, אדבר אתו בנפרד ולא בפורום הזה: 1.

איתן מאיר: אני, כמי שמורגל לעבוד עם תושבים, ההתנגדות הזאת לפחות מבחינתי מובנת.

איתן מאיר: אבל יש כמה דברים שצריך לקחת בחשבון.

איתן מאיר: ראשית, אני באתי אל התושבים, ישבתי אתם 3 שעות, ערב שלם, והצגתי את פרטי התסקיר לפני.

איתן מאיר: לפעמים העובדות מבלבלות, בסדר.

איתן מאיר: אני יכול להביא כמה עובדות וקצת תמונות שיסתרו את הענין, אבל לא נשקיע בזה עכשיו אנרגיה.

איתן מאיר: 2.

איתן מאיר: אתה יודע, ואני מכיר את זה היטב, מישהו קונה דירה ופתאום סוללים לו כביש.

איתן מאיר: הוא אומר: רגע, מה פתאום סוללים פה כביש?

איתן מאיר: אבל מה לעשות שבתב"ע כתוב ששם סוללים כביש.

איתן מאיר: אז זה בסדר שהתגלה פתאום שהולכים להקים תחנת כוח, אבל מה לעשות?

איתן מאיר: תחנת הכוח הזאת מתוכננת כבר הרבה זמן מבחינת המדינה.

איתן מאיר: 3.

איתן מאיר: דבר אחרון, וזו רק אנקדוטה: מה זה ועד הפעולה?

איתן מאיר: אלה תושבי כפר מנחם.

איתן מאיר: אותו כפר מנחם חתום אתי על הסכם אופציה להקים על הקרקע שלו תחנת כוח.

אופיר פינס-פז: כן, אבל זה לא אותם תושבים, הם מההרחבה.

איתן מאיר: בסדר.

איתן מאיר: ..

איתן מאיר: דבר אחרון ועיקרי: אני לא בא לצפית כגנב בלילה.

איתן מאיר: אני בא כשכן לאורך טווח של זמן.

אופיר פינס-פז: זה הבטחה או איום?

אופיר פינס-פז: זה לא ברור.

איתן מאיר: תכף תבין.

איתן מאיר: אני בא לשם לא כגנב בלילה, ואני גם יכול לראות שיתופי פעולה.

איתן מאיר: גם המועצה האזורית יואב דיברה אתי על שיתופי פעולה מאוד אופרטיביים, שיש להם השלכות כספיות על האזור.

אופיר פינס-פז: אגב, כמה אתה אמור לשלם ארנונה לפי התחשיבים?

איתן מאיר: אני לא יודע להקריץ מספר, אבל אני יודע שלרני יש גם שיקול בענין הזה.

איתן מאיר: לסיום, סקר אפידמיולוגי, למיטב ידיעתי לא כתוב בחוק התכנון והבניה.

איתן מאיר: אני רוצה לומר שאני לא רוצה להיות מופלה מאף אחד.

איתן מאיר: אז אם המדינה דורשת מיזמים פרטיים, שהולכים להקים תשתיות, וזה לא רק בנושא גז אלא גם בביוב ונושאים אחרים, לעשות סקרי בריאות במסגרת חוק התכנון והבניה, מי אני שאפר את החוק?

אופיר פינס-פז: אבל אם זה רק אתה ולא חברת חשמל, אז אתה מתקומם.

איתן מאיר: נתת תשובה יותר טובה ממני.

איתן מאיר: דבר נוסף, עובדת תחנת ניטור היום בכפר מנחם, היא שייכת לחברת חשמל.

איתן מאיר: אני מכון להתחבר אליה, אני לא בורח מזה.

איתן מאיר: בכל מקרה, מי שנותן את ההנחיות בענין הזה, עם כל הכבוד, זה במסגרת הות"ל.

איתן מאיר: יש לי תסקיר השפעה על הסביבה, ינחו אותי שם במה שמנחו.

איתן מאיר: אני מודיע כאן שדליה אנרגיה תעמוד ועומדת, ונדמה לי שקיבלת את המספרים, אנחנו לא פועלים באוויר, יש לי פה נייר.

איתן מאיר: אנחנו עומדים בפחות מהתקנים המוגדרים על ידי מדינת ישראל והתקנות הבינלאומיות, ולא נחרוג במילימטר מהתקנות האלה.

אופיר פינס-פז: ואם כן?

איתן מאיר: אם כן, המדינה תקבע מה יקרה לי.

אופיר פינס-פז: אם כן, הם רוצים לסגור אותך.

איתן מאיר: אני אומר שזה לא יקרה על פי כל הדברים שאמרתי.

אופיר פינס-פז: תודה רבה.

אופיר פינס-פז: המשנה למנכ"ל המשרד להגנת הסביבה, בבקשה.

יוסי ענבר: אתחיל מהסוף:

יוסי ענבר: בחדר הזה הכנסת העבירה לא מזמן את חוק אוויר נקי, וזה כלי העבודה לגבי החריגות למיניהן, ותחנת כוח זאת או אחרת נכנסת לחוק אוויר נקי, ואנחנו נאכוף את החוק בהתאם.

יוסי ענבר: הם יקבלו היתרי פליטה וכך זה יעבוד.

יוסי ענבר: אמשיך לגבי מה שנאמר: יש תחנת ניטור היום בכפר מנחם.

יוסי ענבר: הנתונים נגישים לכל עם ישראל.

יוסי ענבר: נכון לדקה זאת, האתר שלנו בקטע הזה נפל, אבל באופן כללי האתר חשוף וגלוי.

יוסי ענבר: רק לסבר את האוזן, כיום או בשנת 2007 הממוצעים השנתיים של המזהמים, תחמוצות חנקן, גופרית דו חמצנית וחלקיקים עומדים בערכים של בין 5% ל-15% מהתקן המרבי המותר.

יוסי ענבר: מצב איכות האוויר בכפר מנחם כיום הוא הרבה יותר טוב מהרבה מקומות בארץ.

יוסי ענבר: גם כאשר בהערכה ראשונית, ונדע יותר טוב כאשר נקבל את התסקיר, גם אם נכפיל את התחנה בכל עוצמתה, והיום זה מופעל בסולר, עדין נעמוד הרבה מתחת לתקן המרבי המותר.

יוסי ענבר: כך שעל פניו, מבחינת איכות האוויר לתושבי כפר מנחם, צריך לזכור שיש תחנת ניטור שם וכל דקה יודעים מה קורה.

אמיר פלג: אז איך זה שהיום לא עוצרים את חברת חשמל, שחורגת מהתקנים כבר היום?

יוסי ענבר: היא לא חורגת.

אופיר פינס-פז: יש לך עובדות?

אופיר פינס-פז: תביא אותן לדוקטור ענבר.

אמיר פלג: בתסקיר של דליה מצוינים המספרים של חברת חשמל, כי על זה הם - -

אופיר פינס-פז: תעביר לו את הנייר בסוף הישיבה ותקבל תשובה.

אופיר פינס-פז: יוסי, אני מבקש לקבל את הנתונים.

אופיר פינס-פז: תודה.

יוסי ענבר: דבר נוסף, לגבי המדיניות של המשרד והממשלה בכלל, שאנחנו מעודדים אותה, אנחנו מעודדים צמוד דופן, וזו לא סיסמה.

יוסי ענבר: אפשר להתווכח אם עשו את שיטת הסלאמי או לא אבל אין היגיון, כי אנחנו לא יכולים להתנגד, כל הירוקים לצורך הענין, נגד תחנה פחמית ואחר כך להתנגד גם לתחנה גזית.

יוסי ענבר: זה לא עובד.

יוסי ענבר: כנראה שחשמל צריך במדינת ישראל.

אופיר פינס-פז: אנחנו רוצים סולארי, אנחנו רוצים רוח, אנחנו רוצים חליפי 5%, 10%.

אופיר פינס-פז: משהו.

יוסי ענבר: אדוני היושב ראש, אין לנו ויכוח על זה אבל גם נלחמנו כולנו יחד על מנת שייכנס הגז, וגם על זה אין ויכוח.

יוסי ענבר: הגז הזה אמור להיות חלופה לא לסולארי אלא בתוספת לסולארי וזה אמור לחסוך לנו תחנות פחמיות.

יוסי ענבר: אז אי אפשר להתנגד.

יוסי ענבר: תופעה שאנחנו רואים פה, ואני מבין את תושבי היישוב - -

אופיר פינס-פז: יוסי, אז מה אתה אומר בעצם?

אופיר פינס-פז: אתה אומר שהגז גם מזהם אבל הרבה פחות.

יוסי ענבר: הם הציגו פה עכשיו מספרים, לא אני.

אופיר פינס-פז: מה זה אומר מבחינת התושבים?

אופיר פינס-פז: אתה יכול לומר כבעל מקצוע, כשמנה למנכ"ל להגנת הסביבה שאתה לא רואה בעיה?

יוסי ענבר: אנחנו נקרא את התסקיר לעומקו ברגע שיעבירו לנו אותו.

יוסי ענבר: דעתנו לא נוחה שהעסק נמצא בות"ל, ואת זה אני אומר לך כמשרד להגנת הסביבה.

אופיר פינס-פז: זה בגלל שאתם לא חברים בות"ל.

קריאות: חברים, חברים.

יוסי ענבר: אבל אנחנו לא הייעוץ הסביבתי של הות"ל.

יוסי ענבר: אני מניח שהתסקיר יגיע אלינו ונגיב עליו.

יוסי ענבר: אם לא נגיב עליו פה, נגיב בהמשך.

יוסי ענבר: הכלים החוקיים והפיקוח על תחנות מהסוג הזה הם בידינו.

אופיר פינס-פז: מתי אתם אמורים לקבל את התסקיר ולהגיב עליו?

יוסי ענבר: את זה יגיד לי מר שליין.

אפרים שליין: לפי החוק, תיקון שישי לחוק התכנון והבניה שנחקק פה, לות"ל יש יועץ סביבתי שאינו עובד מדינה והוא מוציא את חוות הדעת הסביבתית לקראת הדיון להערות וההשגות.

אופיר פינס-פז: מתי זה יהיה פחות או יותר?

אפרים שליין: אמרתי שזה יהיה פחות או יותר אחרי החגים.

אופיר פינס-פז: אחרי החגים זה טוב.

אפרים שליין: באוקטובר יש כבר מועד לדיון, בתקווה שיסתיים ההליך של ההשלמות והכתיבה של חוות הדעת.

יוסי ענבר: מבחינתנו, על פניו, אנחנו לא רואים חריגות בנושא זיהום אוויר.

יוסי ענבר: אם יש בעיות רעש, הן בעיות פתירות וצריך לטפל בהן.

יוסי ענבר: לגבי הנצפות – צריך להיות בשטח על מנת לראות.

יוסי ענבר: זה נכון שמתל צפית רואים, מה לעשות?

יוסי ענבר: תל צפית הוא גבוה והעסק מכוער, אז יהיה עוד קצת מכוער.

קריאה: תסתכל אחורה, כך רואים את זה מתוך הבתים שלנו.

יוסי ענבר: הייתי במקום רק לפני שבוע ועמדתי בתוך התחנה המיועדת ובעין בלתי מזוינת לא ראיתי את כפר מנחם.

יוסי ענבר: עמדתי גם בתוך כפר מנחם ולא ראיתי את התחנה הקיימת.

יוסי ענבר: אם תראה 2,3 ארובות, תאמין לי שאני לא חושב שזה מה שיפריע לך בחיים.

יוסי ענבר: אתה צריך לדאוג ואני צריך לדאוג לכך שאתה לא תפגע מבחינת איכות אוויר, לא תפגע מבחינת רעש.

יוסי ענבר: מה שאפרים אמר לגבי המדיניות שלנו - -

אופיר פינס-פז: באמת, מה לגבי הרעש?

יוסי ענבר: אם תהיה בעיית רעש, היזם יצטרך לטפל בה.

אופיר פינס-פז: מה הצפי?

יוסי ענבר: אני לא יודע לענות לך כי אין לי את הנתונים.

יוסי ענבר: במידה ותהיה חריגה - -

אופיר פינס-פז: יש לי אליך בקשה: כשאתה מקבל את התסקיר, אני מבקש את התגובה של המשרד להגנת הסביבה לקבל באופן אישי, אחרי שתכתבו אותה כמובן.

יוסי ענבר: בסדר גמור.

יוסי ענבר: הדברים פתירים, אין דבר שהוא לא פתיר גם מבחינת רעש.

יוסי ענבר: להקים תחנה כזאת במקום חדש - -

אופיר פינס-פז: על פניו, אתה בעד המיקום?

יוסי ענבר: כן, על פניו אנחנו בעד המיקום.

יוסי ענבר: היום זיהום האוויר נמדד בשטח והוא כתוצאה מהפעלה בסולר ולא בגז.

יוסי ענבר: המצב רק ישתפר.

אופיר פינס-פז: נציג חברת חשמל, מה קורה?

שחר ניצן: באתר קיימות היום שתי טורבינות תעשייתיות ישנות ובהליך הקמה יחידת מחזור משולב (מחז"ם), תחנה יותר מתקדמת.

שחר ניצן: האתר עדין לא מחובר לגז טבעי, האתר כולו אמור לעבוד על גז טבעי.

אופיר פינס-פז: אז מה זה אמור להיות בדופן המשותפת הזאת, כי הולכת להיות תחרות מאוד קשה.

שחר ניצן: בדופן לא הולכת להיות תחרות.

שחר ניצן: המדינה החליטה ששם המיקום, חברת חשמל עשתה בדיקה לגבי האלמנטים של התחנה - -

אופיר פינס-פז: זה מפריע לכם שזה צמוד דופן אליכם?

שחר ניצן: אנחנו כרגע בבדיקה עם דליה אנרגיה - -

אופיר פינס-פז: כרגע?

שחר ניצן: אנחנו מתייחסים אליה כקיימת שם.

שחר ניצן: ישנם דברים שלא סגורים בין דליה אנרגיה לחברת חשמל.

שחר ניצן: תוספת קטנה: המועצה הארצית שאישרה תכנית מתאר לחברת חשמל באתר צפית לא קיבלה את עמדת חברת חשמל לשריין שטח לתכנון עתידי לחברת חשמל בשטח שהיום דליה אנרגיה אמורה לקום, אבל היא לא פסלה את המיקום.

שחר ניצן: היא הפנתה לתכנית המקומית של המועצה האזורית ואמרה ששם כן יכולות להיות תוספות ייצור.

שחר ניצן: אני רוצה להוסיף נקודה לגבי החלטת המועצה לגבי הסקר האפידמיולוגי: היינו במקרה כזה, דומה, בחיפה.

שחר ניצן: בעקבות הסקר האפידמיולוגי בחיפה התכנית התעכבה זמן מאוד ממושך.

אופיר פינס-פז: אז יש לזה תקדים.

שחר ניצן: לא, כי הסקר האפידמיולוגי לא התקבל על ידי המועצה הארצית עד לשעה זאת.

שחר ניצן: הסקר האפידמיולוגי אמור להיות על ידי המדינה ולא על ידי יזם כזה או אחר מכיוון שהוא מכניס אינפוטים מהרבה גורמים מסביב.

שחר ניצן: מהכביש, מהרכבת, מחברת חשמל, מדליה אנרגיה ועוד גורמים נוספים תעשייתיים ואחרים.

אופיר פינס-פז: אז מה אתה מציע?

שחר ניצן: הפתרון שהוחלט בתכנית המתאר של חיפה הוא שהמדינה היא שאמורה לעשות את זה.

אופיר פינס-פז: אין לי בעיה עם זה.

שחר ניצן: לגבי העלות, אמורים לדבר וכל אחד ישלם את חלקו.

אופיר פינס-פז: אפרים, זה נראה לי סביר לגמרי שאתם תעשו את זה, המדינה תעשה את זה.

אפרים שליין: יש לי שורה של תגובות.

אופיר פינס-פז: אנחנו מתקרבים לסיום.

אופיר פינס-פז: יורם, מה קורה עם הסולר?

אופיר פינס-פז: הם לא רוצים בזה, התקנה נראית לי רחבה יותר מדי...

יורם רונדשטיין: בהתאם לתקנה שלנו, אנחנו רוצים להבטיח שכאשר תהיה תקלה באספקת הגז, אז התחנה, מאחר והיא חיונית למערכת החשמל, תוכל לפעול לתקופה מוגבלת.

אופיר פינס-פז: כמה זמן זה?

יורם רונדשטיין: אנחנו דרשנו קיבולת של מכלים של 100 שעות עבודה.

יורם רונדשטיין: לגבי החשש שכתוצאה מבעיות באספקת הגז המדינה תגיד: רגע הקמנו תחנה אז היא לא תעבוד עכשיו שנתיים שלוש על סולר?

יורם רונדשטיין: אז הפתרון שלנו, גם אם תהיה לנו בעיה של אספקה ממצרים, החלטנו להקים מתקנים של LNG, לייבא גז ממקורות חליפיים בצורה נוזלית.

יורם רונדשטיין: אנחנו מקווים שקידוח שיתחיל לפני סוף השנה הזאת באזור תמר מאוד מבטיח, אבל לא בונים על זה.

יורם רונדשטיין: בנוסף לזה, אנחנו בודקים אפשרות של מסדרון תשתיות שיאפשר בין היתר להעביר צינור גז לתורכיה, משם נקבל גז ממקורות חליפיים.

יורם רונדשטיין: זאת אומרת, המשרד סבור שאספקת הגז כל כך חיונית למערכת שלא ייתכן שיהיה מצב כזה שנהיה תלויי סולר לטווח ארוך.

יורם רונדשטיין: גם מבחינת העלויות זה לא בא בחשבון ולכן, עושים את כל הסידורים האפשריים שיהיה לנו אספקת גז רציפה ואמינה.

אופיר פינס-פז: תודה.

אופיר פינס-פז: נציג האוצר, בבקשה.

ערן פולק: כמה הערות קצרות, הרוב הן השלמות או חיזוק לדברים שיורם אמר: 1.

ערן פולק: לגבי החשיבות של יצרנים פרטיים.

ערן פולק: אני חושב שההסבר שיורם נתן לגבי איך יצרן פרטי עובד, רואים שבהגדרה יש ירידה של תעריפי חשמל כתוצאה מכניסה של יצרני חשמל פרטיים לשוק.

ערן פולק: מנכ"ל דליה אנרגיות - -

אופיר פינס-פז: יהיה צינון במעבר בין חברת חשמל לדליה?

איתן מאיר: אין לי מושג.

איתן מאיר: אתה מסדר לי מתחרים?

אופיר פינס-פז: אני שואל אם יש צינון של העובדים?

אופיר פינס-פז: איפה חברת חשמל?

אופיר פינס-פז: אתם מוכנים שאנשים ש-30 שנה צרכו חשמל מחברת חשמל יעברו למתחרים שלכם?

שחר ניצן: כמות העובדים באתר תהיה מינורית, מנימאלית.

אופיר פינס-פז: זה הכל רובוטיקה?

שחר ניצן: באתר צפית אין הרבה עובדים.

שחר ניצן: יש טכנולוגיות שונות לייצור חשמל.

ערן פולק: יורם אמר שבין הייתר, בגלל העדיפות שיש לחברת חשמל היום בתהליכי תכנון, יש קושי רב להכניס יצרנים פרטיים למערכת.

ערן פולק: אבל מאחר ויצרן פרטי צריך לתת הנחה ביחס לתעריף של חברת חשמל, זה ברור שבסך הכל התעריף יותר נמוך.

ערן פולק: סוגיה נוספת שהיא על הפרק, וצריך לדעת אותה: יצרן פרטי כמו דליה אנרגיות, כמו אחרים, התהליכים שהוא עובר על מנת לאשר תחנה הם מאוד ארוכים, מאוד בעייתיים.

ערן פולק: דוגמה:

ערן פולק: בזמן שדליה נאבק לאשר רגולציה, קרקע, תכנון, חברת חשמל אישרה בתוך חצי שנה 5 מחז"מים או 5 תחנות חדשות.

אופיר פינס-פז: איך אתה מסביר את זה?

ערן פולק: זאת שאלה טובה.

ערן פולק: זו אפליה שצריך להפסיק אותה.

אופיר פינס-פז: זאת אפליה משרדית.

ערן פולק: זה אחד הגורמים שצריך לטפל בהם כדי לעודד את הנושא של - -

אופיר פינס-פז: מה, אתה רוצה להגיד לי שמתייחסים אליהם באופן שונה מאשר לחברת חשמל?

יורם רונדשטיין: יש אילוצים במערכת.

יורם רונדשטיין: ..

אופיר פינס-פז: זה דבר שצריך להיבדק.

אופיר פינס-פז: אם הפערים כל כך גדולים, כפי שאתה מרמז עליהם, זה צריך להיבדק.

ערן פולק: נושא חשוב, בהקשר של החשיבות האסטרטגית של גז ויורם דיבר על זה, החשמל הישראלי, מדינת ישראל, חייבת לקבל גז בכמויות מאוד גדולות.

ערן פולק: הפתרונות לזה הם בין הייתר הצינור ממצרים וכן קידוחים.

ערן פולק: הפרויקט המרכזי שהממשלה מקדמת אותו במסגרת ועדת מכרזים שפועלת הוא באמת במסוף של LNG, שיכנס באזור 2015.

ערן פולק: זה אמור להיות העוגן - -

אופיר פינס-פז: מה עם ספקי גז נוספים?

ערן פולק: מי שיבוא.

ערן פולק: ..

אופיר פינס-פז: מה זה "מי שיבוא"?

יורם רונדשטיין: מתקן ה-LNG אמור להיות מתקן מרכזי, שממנו תגיע אספקת גז ממקורות חלופיים.

אופיר פינס-פז: מי המקורות החלופיים?

יורם רונדשטיין: את זה ועדת המכרזים מקדמת.

יורם רונדשטיין: LNG יכול להגיע ממקורות שונים, מכל העולם.

אופיר פינס-פז: הבנתי, אבל שאלתי מי המקורות.

אופיר פינס-פז: אתם לא מקיימים מו"מ?

אופיר פינס-פז: בקיצור, זה עוד לא בעשייה?

קריאות: זה בעשייה.

אופיר פינס-פז: זה צריך להיות שקוף.

אופיר פינס-פז: אתם עובדים מול הרוסים, מול הקזחסטנים?

אופיר פינס-פז: טוב, נרפה מכם בענין הזה.

אופיר פינס-פז: מה עם הסולר?

אופיר פינס-פז: אפשר לבטל את הסולר?

ערן פולק: כמו שיורם אמר, ההתבססות של התחנות האלה היא על גז טבעי וסולר זה במקרה חירום, במקרים של תקלות עם גז טבעי, לא יותר מזה.

ערן פולק: אמר את זה גם איתן, שהתחנה שהם בונים היא של גז טבעי.

אביב קוחל: בנושא הגז, יש את נושא הצינורות.

אביב קוחל: ברור שזה לוקח המון שנים וגם אם ימצאו גז, אי אפשר להעביר אותו.

אופיר פינס-פז: אני לא יודע, אומרים שלא בהכרח.

אופיר פינס-פז: בבקשה, אפרים.

אפרים שליין: ראשית, התושבים הציגו פה את המרחק של התחנה מהיישוב, ונציג האוצר ציין שמתקדמות תכניות לתחנות כוח בתוך אתרים של חברת חשמל.

אפרים שליין: אז המרחקים של התחנות שקודמו בשנה האחרונה בהליכי התכנון לא רחוקים מהמרחקים של דליה.

אפרים שליין: יש בחיפה 700 מגוואט במפרץ, ליד בתים של תושבים - -

קריאה: אף אחד לא אומר שזה בסדר.

אפרים שליין: באלון תבור בעמק יזרעאל, ליד עפולה, ליד קיבוץ דברת - -

אופיר פינס-פז: מה המרחק?

אפרים שליין: אותו סדר גודל, אותו מרחק.

אפרים שליין: אתר חגית נמצא ליד קיבוץ רמות-מנשה באותו מרחק, ויושב ראש המועצה האזורית יושב במועצה הארצית והמשרד להגנת הסביבה גם.

אופיר פינס-פז: זה הכל על גז?

אפרים שליין: אותה מתכונת של הפעלה.

אפרים שליין: אף אחד לא מופלה פה לרעה.

אפרים שליין: דבר שני, צוינה פה ביקורת על מערכת התכנון שהיא דינאמית, שזה התחיל מטורבינה תעשייתית של חירום ועכשיו מדובר על האתר.

אפרים שליין: פעם, בלי קשר אליכם, לקיבוצים לא היו הרחבות והיום יש הרחבות.

אפרים שליין: ירושלים מתפתחת, כל המדינה מתפתחת והתפקיד שלנו, לתת את השירות התכנוני לקידום מדינת ישראל.

אפרים שליין: לגבי הדברים שהציג פה רני טריינין: אני רוצה לציין שבקידום התכנית בות"ל היה דיאלוג גם עם נציגי המועצה האזורית - -

אופיר פינס-פז: אבל המועצה האזורית נגד.

אפרים שליין: הם לא נגד.

אפרים שליין: גם נציג קיבוץ כפר מנחם לא היה נגד.

קריאה: חברי קיבוץ כפר מנחם נגד ברוב מוחלט.

אפרים שליין: דייקתי בשפה העברית ודיברתי בלשון עבר, יכול להיות שעכשיו השתנתה הדעה וזה בסדר.

אפרים שליין: תכף אגיד גם לחברי הות"ל - -

אופיר פינס-פז: עכשיו כולם נגד.

אפרים שליין: בסדר.

אפרים שליין: לגבי שטח התשתיות של המועצה:

אפרים שליין: שטח התשתיות שמופיע בתכנית המקומית למתאר של יואב הוא לא צמוד דופן לצפית, התחנה הקיימת אלא טיפה יותר מערבה.

אפרים שליין: הוא שטח שהמועצה האזורית ייעדה אותו במקור לאתר גפ"מ.

אפרים שליין: אפשר להגיד שמצאנו פתרון לאתר הגפ"מ בראשל"צ ונקים אותו ביואב, אבל הוא לא יועד לתחנת כוח בחשיבה הראשונית שלו.

אפרים שליין: לגבי הניטור – מי שאחראי על הניטור זה איגוד ערים לאיכות הסביבה, נפת אשקלון, שמועצה אזורית יואב חברה בו.

אפרים שליין: הוא המפקח הרשמי של התחנה.

אפרים שליין: למנהל האיגוד יש אפשרות להיכנס לתחנה ולקבוע דברים בקשר לתחנה.

אפרים שליין: מי שמפקח, בראש וראשונה, על התחנה בצפית זה המשרדים שלה איגוד שנמצאים באשקלון.

אופיר פינס-פז: דוקטור ענבר, הם תחת אחריותך?

יוסי ענבר: הערים לא תחת אחריות ישירה שלנו אלא תחת איגוד ערים שזה רשויות מקומיות.

יוסי ענבר: אנחנו נותנים להם הנחיות מקצועיות.

אופיר פינס-פז: אז מה אתה אומר להם?

אופיר פינס-פז: זה משרד הפנים אחראי עליהם.

אפרים שליין: אני רוצה להגיד שהניטור כיום הוא בידי התושבים, בידי איגוד ערים, ואם איני טועה רני הוא חבר מועצת איגוד הערים והם עושים את הניטור.

יוסי ענבר: יש ניטור.

אופיר פינס-פז: אבל הניטור הוא עצמאי ובלתי תלוי?

יוסי ענבר: כן, בטח, של איגוד הערים ולא של חברת חשמל.

אפרים שליין: התחנה היא בפועל של חברת חשמל בבעלות, הניטור עובר און-ליין לאיגוד ערים.

יוסי ענבר: אפרים, סליחה שאני מתפרץ אבל בחוק אוויר נקי יש סעיף של ניטור.

יוסי ענבר: לקראת החוק, שזה עוד שנתיים מהיום, הם חייבים לפי החוק לעמוד בהנחיות ובהוראות שלנו.

אפרים שליין: כתוצאה מהתסקיר בדרך כלל יש תוספת של תחנות.

אפרים שליין: אי אפשר להגיד עכשיו כמה ואיפה, כי חלק מהתחנות יכול להיות שהוא בכלל במטה יהודה וצריך לקשור אותם און-ליין לתחנה שתהיה בקרה אחת באשקלון, ואת זה אפשר לעשות בהמשך תהליך התכנון.

אפרים שליין: לגבי הסולר: התסקיר בודק תרחיש של סולר יותר מ-100 שעות, כי במדינת ישראל האחריות לספק את החשמל, וכל אחד מהנוכחים פה רוצה לקבל את החשמל ברמת אמינות וברמת זמינות, ואם תהיה תקלה, יש שני סוגים של תקלות: יש תקלה אחת, ויכו להיות שפותרים אותה תוך 100 שעות, נקרא לזה תקלה טכנית, ויכולה להיות תקלה ארוכה יותר והתסקיר בוחן תרחיש ארוך יותר.

אפרים שליין: נכון, אם לא נעצום את העיניים, נשים את הקלפים על השולחן, שיגידו להם תפעילו את זה במחיר זה או אחר שנתיים, כי חס וחלילה יש מלחמה בין ישראל למצרים ואין גז, וצריך חשמל.

אפרים שליין: בטוח שמחר יבואו לוועדה אחרת אנשים ויגידו שאין להם חשמל, איך זה במדינה אין חשמל?

אפרים שליין: התסקיר בודק את התרחישים האלה ומבטיח שלא יקרה המצב החמור הזה.

אפרים שליין: לגבי חוק אוויר נקי: היתה פניה ממשרד הפנים למשרד להגנת הסביבה בשאלה איך מיישמים את החוק כדי שהם יכניסו אותו כבר לתהליך.

אופיר פינס-פז: הקזנו הרבה דם על הסעיף הזה.

אפרים שליין: בסדר, אבל צריך להפעיל אותו.

אפרים שליין: כבר הוצאנו פנייה לאגף תכנון לבדוק את התזרים התכנוני, איך מטפלים בזה.

אפרים שליין: לגבי הסקר האפידמיולוגי: סקר אפידמיולוגי זה סקר שלוקח הרבה מאוד שנים.

אפרים שליין: זה לא סקר שעושים עכשיו, ותחכו 10 שנים שתהיה תחנה.

אפרים שליין: סקר אפידמיולוגי עשו לתחנת הכוח בחדרה על הפחם, עשו לתחנת הכוח הפחמית באשקלון וכשבאו לחיפה ורצו להקים תחנה לא בגז, נקבע שיהיה סקר אפידמיולוגי כי מצב איכות האוויר במפרץ חיפה הוא לא כמו מצב איכות האוויר בכפר מנחם.

אפרים שליין: וכשנדרש משרד הבריאות להגיד מה הדרישות של מהנדס מחוז חיפה יחד עם המדען הראשי של הגנת הסביבה, הם לא ידעו לתת את ההנחיות ולכן זה נדחה ונדחה.

אפרים שליין: אפשר להחליט על סקר כשיודעים מה רוצים בו ואם יהיה צורך, כתוצאה מהממצאים, או שלא תהיה תחנה או שיחליטו שיעשו סקר או שלא.

אפרים שליין: אנחנו נפגשנו עם התושבים, איתן היה אצלם, אני הייתי אצלם והם היו אצלי.

אפרים שליין: הדיאלוג יכול להמשיך ונחליף את כל המידע.

אפרים שליין: הוועדה תדון בתכנית בראש פתוח.

אפרים שליין: כולם יודעים שבאותו יום שהוועדה החליטה לקדם את התחנה הזאת, היא החליטה לא לקדם תחנה אחרת.

אפרים שליין: זה שזה ות"ל, זה לא אומר שזה מסלול חד ערכי.

אפרים שליין: לכן, אני מציע שאת כל האינפורמציה נשאיר לשלב ההערות וההשגות, ואפשר יהיה לדון בראש פתוח בתכנית.

אופיר פינס-פז: אגב, למי מגיש הות"ל דוח שנתי על מה שאתם מקדמים ועל מה שאתם דוחים?

אופיר פינס-פז: שר הפנים מקבל?

אופיר פינס-פז: אני לא זוכר שקיבלתי מכם דוח שנתי.

אופיר פינס-פז: למי אתם מדווחים?

אפרים שליין: מנכ"ל משרד הפנים הוא יו"ר הות"ל.

אפרים שליין: דבר שני, בחודש נובמבר היה דיווח על 5 שנים לות"ל.

אופיר פינס-פז: איפה היה דיווח?

אופיר פינס-פז: באיזה אופן?

אפרים שליין: היה דוח ואפשר להעביר לך אותו.

אפרים שליין: אשלח לך אותו.

אופיר פינס-פז: הוא נמצא באתר של משרד הפנים?

אפרים שליין: כן.

אופיר פינס-פז: אני רוצה לסכם את הישיבה ולומר כך: ראשית, שמענו על ההיערכות, שמענו את כל הגורמים הנוגעים בדבר.

אופיר פינס-פז: הוועדה תמשיך לעקוב אחרי ההיערכות ואני מבקש לקבל במיוחד את תגובת המשרד להגנת הסביבה לתסקיר שצריך להגיע אליכם אחרי החגים.

אופיר פינס-פז: לפי זה נמשיך ונפעל ספציפית, אנחנו נוציא מכתב לשר התשתיות בנוגע לנושא הסולר.

אופיר פינס-פז: נדמה לי שהתקנה רחבה מדי ואני חושב שיש מקום שהשר ישקול צמצום היקף התקנה, רק למקרי חירום או לדברים מאוד ברורים ולא לדברים מעורפלים, כי בסופו של יום הדבר האחרון שאנחנו יכולים להסכים לו, והוא צריך להיות כתוב באיזו שהיא דרך, שלתחנה הזאת יש זכות קיום, בהנחה שהיא עומדת בכל הדרישות, רק אם היא על גז.

אופיר פינס-פז: אם נתעורר יום אחד בבוקר ונגיד שהיה זיכיון לגז והוא הפך להיות לסולר, הזיכיון צריך להתבטל.

אופיר פינס-פז: שיהיה ברור שלא יהיה מצב שאנחנו אומרים גז, מאשרים גז ובסוף תהיה תחנה של סולר בגלל המצרים, הירדים, הרוסים והבריטים.

אופיר פינס-פז: הדבר הזה צריך להיות ברור, ואמר את זה יוסי ענבר, שאנחנו צריכים לברך על מעבר מפחם לגז ומסולר לגז וכולי, ובסוף נקים את כל הגז ובסיום הענין הכל יתהפך כי ב-2014 כבר לא יהיה גז בארץ וועדת המכרזים, פתאום אמצא את כולה באמריקה עושה שופינג.

אופיר פינס-פז: מי בוועדה?

אופיר פינס-פז: מי נושא באחריות.

אופיר פינס-פז: מי מטפל?

אופיר פינס-פז: אלוהים יודע.

אופיר פינס-פז: לך תחפש אח"כ את האנשים.

אופיר פינס-פז: הדבר הזה חייב להיות מובהר היטב, שבדלת האחורית לא ייכנס דבר לא רצוי, ויש סכנה כזאת, וזה מעבר ל-100 שעות של הסולר, שזה כמובן הפתח.

אופיר פינס-פז: מ-100 שעות זה יכול לעבור להיות שנה שנתיים כי יש משבר, וכולי.

אופיר פינס-פז: אתם יודעים שאלה דברים שיכולים להתרחש ואנחנו מוכרחים למנוע אותם.

אופיר פינס-פז: לגבי הסקר האפידמיולוגי: צריך לבדוק את רמת הנחיצות שלו.

אופיר פינס-פז: אני בהחלט חושב שיש מקום לחקיקה, ואנחנו נבחן אותה עם היועץ המשפטי של הוועדה, לגבי התיקון של חוק התכנון והבניה, לגבי סקרים מהסוג הזה ומתי.

אופיר פינס-פז: גם אם אומרים שכן זה לא תמיד, זה לא בכל פרויקט ולא בכל מצב כי זה סקר יקר.

אופיר פינס-פז: יוסי, אני מבקש שאתם תתייחסו לצורך ואולי גם תתייעצו עם משרד הבריאות בהקשר לפרויקט הזה ותחוו את דעתכם בענין.

אופיר פינס-פז: אני חושב שאם עושים, המדינה צריכה לעשות, לא יודע במימון של מי.

אופיר פינס-פז: המדינה צריכה לעשות את הסקר הזה כי הוא צריך להיות סקר שלא קשור לניגודי עניינים ולא לניגודי אינטרסים, שכבודם במקומם מונח.

אופיר פינס-פז: אני חושב שהמדינה צריכה לעשות את הסקר הזה, כמובן בשיתוף פעולה עם המועצה האזורית, שתשמור על האינטרסים של התושבים.

אופיר פינס-פז: אני חושב שזה מסכם בצורה טובה את הדיון שהתקיים כאן.

אופיר פינס-פז: אנחנו נותנים לפרויקט אור ירוק, אבל יש לנו רגל על הברקס.

אופיר פינס-פז: זאת אומרת, בסדר, תתקדמו, אבל לאט, בזהירות, אנחנו רוצים לדעת שההתקדמות ראויה, לא פוגעת באינטרסים חיוניים של התושבים, שזה לגיטימי וזה על דעת כולם, ותפקידה של המדינה, אני אומר לך אפרים, שאתה יושב על השיבר של הות"ל, זה בהחלט לדאוג לאינטרסים התשתיתיים של מדינת ישראל אבל חס וחלילה לא בכל מחיר, וצריך לשמור על התושבים, עם כל הקושי שבדבר.

אופיר פינס-פז: כשאני רואה היום, בהקשר אחר לגמרי שלא קשור לות"ל, שבחבל לכיש מקימים יישוב ל-24 משפחות, אז לאן אנחנו מגיעים כשיש 4000 יחידות דיור פנויות.

אופיר פינס-פז: יש גבול לשיגעון שאנחנו עוברים והגחמות של כל מיני אנשים ואינטרסים וכדומה.

אופיר פינס-פז: צריך לקחת את כל הדברים האלה בחשבון, ומשום שאתם יושבים במקום מאוד רגיש ולא שקוף מספיק לטעמי, מוטלת עליכם אחריות מאוד כבדה, לייצג את מגוון הדברים האלה.

אופיר פינס-פז: אני באמת רואה את משרד הפנים כמשרד התושבים, כך הוא צריך להיות.

אופיר פינס-פז: המשרדים האחרים מייצגים אינטרסים.

אופיר פינס-פז: אני מבין את משרד התשתיות, כי הוא צריך לקחת בחשבון את נושא התשתית והיכולת לספק חשמל וכדומה, שזה צורך תשתיתי ממדרגה ראשונה.

אופיר פינס-פז: אבל לא במקרה לא משרד התשתיות מרכז את הות"ל אלא משרד הפנים.

אופיר פינס-פז: יש בזה הרבה מאוד מחשבה.

אופיר פינס-פז: אנחנו רוצים לקוות שהתהליך הזה ייעשה בזהירות ורגישות, תוך שמיעת התושבים, ושקיפות, התחשבות בתושבים ובמועצה האזורית ובאינטרסים ובצרכים של מדינת ישראל בכל מה שקשור באספקת חשמל באמצעים הכי פחות מזהמים לסביבה.

אופיר פינס-פז: מצד שני, אין ספק שאנחנו נמצאים במצוקה ובסכנה בכל מה שקשור לכושר ייצור החשמל בישראל ואנחנו מודעים לענין הזה.

אופיר פינס-פז: לא הכל צריך לבוא מתחנות נוספות.

אופיר פינס-פז: צריך לבדוק אם מה שנכון למועצת המים נכון גם לכם, יורם, ואל תתעוררו ברגע האחרון, עכשיו, עם הקמפיין ההיסטרי של מועצת המים.

אופיר פינס-פז: גם בחשמל צריך לחסוך, צריך לטפל בנושא של החיסכון, צריך לייצר חשמל חליפי ועוד אלף ואחד דברים, ולצערי, הדברים האלה מתעכבים למרות שאני רואה בשנה האחרונה התעוררות מאוד חשובה במשרד התשתיות, בכל מה שקשור לענין הזה.

אופיר פינס-פז: שנה טובה.

אופיר פינס-פז: כל טוב.

אופיר פינס-פז: הישיבה נעולה.